Diari Oficial de la Generalitat Valenciana


Sumari del DOGV 6502, del 14-04-2011 (2011/4251)

RESOLUCIÓ de 31 de març de 2011, de la Direcció General d'Ordenació i Centres Docents, per la qual s'establix l'adscripció entre centres a l'efecte de l'expedició del certificat acreditatiu d'haver superat el nivell bàsic d'idiomes de règim especial a través de les proves homologades, i es dicten instruccions per a la seua sol·licitud.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6502

Data del DOGV
:   14-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4251


Data del document
:   31-03-2011

Organisme emissor
:   Conselleria d'Educació

Tipus de document
:   Resolució

Correcció d'errades

Anàlisi jurídica

 Descriptors 

:   * centre d'ensenyament

RESOLUCIÓ de 31 de març de 2011, de la Direcció General d'Ordenació i Centres Docents, per la qual s'establix l'adscripció entre centres a l'efecte de l'expedició del certificat acreditatiu d'haver superat el nivell bàsic d'idiomes de règim especial a través de les proves homologades, i es dicten instruccions per a la seua sol·licitud. [2011/4251]
L'article 62.2 de la Llei Orgànica 2/2006, de 3 de maig, d'Educació, i la disposició addicional tercera del Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, disposen que les administracions educatives facilitaran la realització de proves homologades per a obtindre la certificació oficial del coneixement de les llengües cursades pels alumnes d'Educació Secundària i Formació Professional.
L'article 11.3 i la disposició addicional segona del Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del nivell bàsic i del nivell intermedi regulen la dita normativa per a la Comunitat Valenciana. Al seu torn, els preceptes anteriors es concreten en l'Orde de 23 de desembre de 2009, de la Conselleria d'Educació, per la qual es regulen les proves homologades per a l'obtenció del certificat de nivell bàsic de les llengües alemany, francés, anglés i italià, cursades per l'alumnat d'Educació Secundària i Formació Professional de la Comunitat Valenciana. En l'article 8.2 es disposa que el certificat acreditatiu d'haver superat el nivell bàsic serà expedit per la secretaria dels centres, per delegació de l'òrgan competent de la Conselleria competent en matèria d'educació, a proposta de la Junta d'Avaluació.
L'Orde 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells de les ensenyances d'idiomes de règim especial previstos per la Llei Orgànica 2/2006, d'Educació, establix en l'article 6.1, entre altres, el procediment per a l'expedició del certificat acreditatiu d'haver superat el nivell bàsic a través de la prova homologada, mentres que en la disposició addicional segona es fa menció de la delegació de competències per a l'expedició per part les secretaries dels instituts d'Educació Secundària i de Formació Professional.
Vista la regulació normativa anterior, cal dictar les següents instruccions complementàries per a determinar l'adscripció entre centres a l'efecte de l'expedició dels certificats acreditatius de nivell bàsic en els centres, així com el procediment que s'ha de seguir per a l'expedició dels certificats d'aquells i d'aquelles alumnes que hagen superat la corresponent prova homologada en un centre privat.
Per tot això, vistes les propostes de les direccions territorials d'Educació, i en virtut del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació que atorga al director general d'Ordenació i Centres Docents la facultat de dictar resolucions en assumptes de la seua competència, resolc:
Primer. Adscripcions
1. Els centres privats autoritzats per a impartir programes de qualificació professional inicial, ensenyances d'Educació Secundària postobligatòria o Formació Professional, entre altres, quedaran adscrits a l'efecte de l'expedició dels certificats acreditatius de nivell bàsic al mateix centre públic a què es troben adscrits a efectes administratius per a l'expedició de títols d'aquelles ensenyances que tenen autoritzades.
2. Els centres privats autoritzats per a impartir ensenyances d'Educació Secundària Obligatòria, que no disposen d'adscripció a efectes administratius a un altre centre, quedaran adscrits a l'efecte de l'expedició dels certificats acreditatius de nivell bàsic als centres que s'especifiquen en l'annex únic d'esta resolució.
Segon. Procediment de sol·licitud per a l'alumnat de centres privats
1. L'alumnat de centres privats amb autorització per a impartir Educació Secundària i Formació Professional, que superen el nivell bàsic de les llengües alemany, francés, anglés i italià, a través de la prova homologada d'idiomes de règim especial, podran sol·licitar l'expedició del certificat acreditatiu d'haver superat el nivell bàsic en el centre mateix en què hagen superat la prova homologada. L'expedició del certificat es farà amb el pagament previ de la taxa corresponent, a través del centre a què es trobe adscrit.
2. Els centres docents privats hauran de remetre al centre a què es troben adscrits a l'efecte de l'expedició del certificat de nivell bàsic, les dades de l'alumnat que han de figurar en el certificat, junt amb una còpia de l'acta final d'avaluació.
València, 31 de març de 2011.- El director general d'Ordenació i Centres Docents: Rafael Carbonell Peris.